Oʻzbekiston Respublikasi Ichki ishlar vazirligining ixtisoslashtirilgan maktab-internatiga oʻquvchilarni oʻqishga qabul qilish uchun tanlovlar oʻtkazish va ularning hujjatlarini rasmiylashtirish tartibi toʻgʻrisidagi nizomni tasdiqlash haqida
(order, 2025-11-25)

Oʻzbekiston Respublikasi Vazirlar Mahkamasining 2018-yil 19-iyundagi 459-son “Oʻzbekiston Respublikasi Ichki ishlar vazirligining ixtisoslashtirilgan maktab-internati faoliyatini tashkil etish chora-tadbirlari toʻgʻrisida”gi qaroriga muvofiq buyuraman: 1. Oʻzbekiston Respublikasi Ichki ishlar vazirligining ixtisoslashtirilgan maktab-internatiga oʻquvchilarni oʻqishga qabul qilish uchun tanlovlar oʻtkazish va ularning hujjatlarini rasmiylashtirish tartibi toʻgʻrisidagi nizom ilovaga muvofiq tasdiqlansin. 2. Mazkur buyruq rasmiy eʼlon qilingan kundan eʼtiboran kuchga kiradi. Mazkur Nizom Oʻzbekiston Respublikasi Vazirlar Mahkamasining 2018-yil 19-iyundagi 459-son “Oʻzbekiston Respublikasi Ichki ishlar vazirligining ixtisoslashtirilgan maktab-internati faoliyatini tashkil etish chora-tadbirlari toʻgʻrisida”gi qaroriga muvofiq Oʻzbekiston Respublikasi Ichki ishlar vazirligining ixtisoslashtirilgan maktab-internatiga (bundan buyon matnda maktab-internat deb yuritiladi) oʻquvchilarni (bundan buyon matnda nomzod deb yuritiladi) qabul qilish uchun tanlov oʻtkazish va ularning hujjatlarini rasmiylashtirish tartibini belgilaydi. 1. Oʻzbekiston Respublikasi Vazirlar Mahkamasining 2018-yil 19-iyundagi 459-son “Oʻzbekiston Respublikasi Ichki ishlar vazirligining ixtisoslashtirilgan maktab-internati faoliyatini tashkil etish chora-tadbirlari toʻgʻrisida”gi qaroriga asosan ixtisoslashtirilgan maktab-internatda oʻqishga ichki ishlar organlarining, birinchi navbatda xizmat majburiyatlarini bajarish chogʻida halok boʻlgan, shuningdek, xizmatni oʻtash davomida olgan yaradorligi, kontuziyasi, kasalligi va jarohatlanganligi oqibatida nogironlikka uchragan yoki vafot etgan harbiy xizmatchi va xodimlarining (bundan buyon matnda xodimlar deb ataladi) va boshqa fuqarolarning umumiy oʻrta taʼlim tashkilotlarida 4-sinfni tamomlagan farzandlari (oʻgʻil bolalar) har yilgi qabul kvotalariga muvofiq tanlov asosida qabul qilinadi. Bunda, jamoat tartibini saqlashda, jangovar harakatlarda, terrorchilikka qarshi operatsiyalar oʻtkazishda, favqulodda holat tartibini huquqiy taʼminlash va ularning oqibatlarini bartaraf etishda ishtirok etgan vaqtda halok boʻlgan xodimlarning farzandlari oʻqishga tanlovsiz qabul qilinadi. 2. Tanlov quyidagi bosqichlarda amalga oshirildi: hujjatlarni toʻplash va oʻrganish; orfografik va punktuatsion savodxonlik darajasini aniqlash; umumjismoniy tayyorgarlik darajasini aniqlash; yakuniy test sinovlari. 3. Maktab-internatga nomzodlarni oʻqishga qabul qilishni tashkil etish maqsadida Oʻzbekiston Respublikasi ichki ishlar vazirining buyrugʻiga asosan Oʻzbekiston Respublikasi Ichki ishlar vazirligining ixtisoslashtirilgan maktab-internatiga nomzodlarni qabul qilish boʻyicha qabul komissiyasi (bundan buyon matnda qabul komissiyasi deb yuritiladi) tuziladi hamda qabul komissiyasining tarkibi tasdiqlanadi. 4. Qabul komissiyasi qabul yilining 1-aprelidan 10-sentabriga qadar faoliyat yuritadi. 5. Oʻzbekiston Respublikasi ichki ishlar vazirining oʻrinbosari — Maʼnaviy-maʼrifiy ishlar va kadrlar bilan taʼminlash departamenti boshligʻi qabul komissiyasi raisi hisoblanadi. Qabul komissiyasi raisi qabul komissiyasining ishini tashkillashtiradi, komissiya raisi oʻrinbosarlari va aʼzolarining vazifalarini belgilaydi, komissiyalar faoliyatini muvofiqlashtiradi hamda nazorat qiladi. Qabul komissiyasi tarkibiga kelishuv asosida Maktabgacha va maktab taʼlimi vazirligi hamda Sport vazirligi tizimidan tegishli mutaxassislar kiritilishi mumkin. 6. Qabul komissiyasi faoliyatiga hamda ularning ishlarini tashkillashtirishga koʻmaklashish maqsadida Oʻzbekiston Respublikasi ichki ishlar vazirining buyrugʻiga asosan Qoraqalpogʻiston Respublikasi Ichki ishlar vazirligi, Toshkent shahar va Toshkent viloyati ichki ishlar bosh boshqarmalari hamda viloyatlar boshqarmalarida (hududiy ichki ishlar boshqarmalari) ishchi guruhlar tuziladi va ushbu ishchi guruhlarning tarkibi tasdiqlanadi. 7. Ishchi guruhlar tarkibiga hududiy ichki ishlar boshqarmalarining Maʼnaviy-maʼrifiy ishlar va kadrlar bilan taʼminlash xizmati boshligʻining oʻrinbosari, Shaxsiy xavfsizlik, Yuridik taʼminlash boʻlinmalari masʼul xodimlari hamda Harbiy-tibbiy komissiya raisi kiritilishi zarur. 8. Maktab-internatga oʻqishga munosib nomzodlarni tanlab olishni tashkil etish uchun hududiy ichki ishlar boshqarmalari ishchi guruhlari tomonidan muntazam ravishda targʻibot-tashviqot ishlari olib boriladi. Targʻibot-tashviqot ishlari umumiy oʻrta taʼlim tashkilotlarida, aholi turar joylarida va ichki ishlar organlarida uchrashuvlar oʻtkazish orqali amalga oshiriladi. 9. Maktab-internatga oʻqishga qabul qilish uchun Oʻzbekiston Respublikasi ichki ishlar vazirining buyrugʻi bilan tanlov eʼlon qilinadi va ommaviy axborot vositalarida, shuningdek, Ichki ishlar vazirligining rasmiy veb-saytida beriladi. Eʼlonda qabul qilish shartlari hamda tanlovlarni oʻtkazish muddatlari koʻrsatilishi lozim. 10. Farzandlari maktab-internatga oʻqishga kirish istagini bildirgan ota-onalar yoki ularning oʻrnini bosuvchi shaxslar yashash joyidagi hududiy ichki ishlar boshqarmalariga mazkur Nizomning 1-ilovasiga muvofiq shakldagi ariza bilan murojaat qiladi. Farzandlari maktab-internatga oʻqishga kirish istagini bildirgan xodimlar bevosita ichki ishlar organlarining rahbarlariga bildirgi bilan murojaat qiladi. Arizalar qabul yilining 15-aprelidan 1-iyun kuniga qadar qabul qilinadi. 11. Farzandlari maktab-internatga oʻqishga kirish istagida boʻlgan ota-onalar yoki ularning oʻrnini bosuvchi shaxslar hamda xodimlar mazkur Nizomning 10-bandidagi ariza yoki bildirgi bilan birga nomzod toʻgʻrisidagi maʼlumotlar anketasini hamda elektron shaklda nomzodning rangli fotosuratini taqdim etadi. Nomzodning ota-onasi yoki ularning oʻrnini bosuvchi shaxslardan mazkur bandda nazarda tutilmagan hujjatlarni talab qilish taqiqlanadi. Bunda, ishchi guruh tomonidan mazkur bandda nazarda tutilmagan hujjatlar tegishli davlat organlari va tashkilotlaridan mustaqil ravishda, shu jumladan “Elektron hukumat” tizimi idoralararo integratsiyalashuv platformasi orqali soʻrab olish orqali aniqlanadi. 12. Maktab-internatga oʻqishga kirish istagida boʻlgan nomzodlarning hujjatlari qabul qilinib, ularga mazkur Nizomning 2-ilovasiga muvofiq shaklda ikki nusxada maʼlumotnoma rasmiylashtiriladi. Birinchi nusxasi nomzodning ota-onasi yoki ularning oʻrnini bosuvchi shaxslarga imzo orqali taqdim etiladi hamda ikkinchi nusxasi nomzodning hujjatlariga biriktiriladi. 13. Ishchi guruh tomonidan hujjatlar yigʻilgandan soʻng oʻquvchilar 10-iyundan 20-iyun kuniga qadar hududiy sogʻliqni saqlash muassasasida tashkil etilgan tibbiy komissiya tomonidan koʻrikdan oʻtkaziladi. Tibbiy koʻrikdan oʻtkazishda oʻquvchining antropometrik koʻrsatkichlari (tana vazni, boʻyining uzunligi va koʻkrak qafasi aylanasi), funksional imkoniyatlari va sogʻligʻidagi mavjud nuqsonlari aniqlanadi. Tibbiy koʻrik natijalariga koʻra sogʻlom deb topilgan oʻquvchilar tanlovning keyingi tadbirlariga qoʻyiladi. 14. Ishchi guruh masʼul xodimlari tomonidan nomzodlarning hujjatlari qabul yilining 25-iyun kuniga qadar qabul komissiyasiga yuboriladi. 15. Ishchi guruh 11-bandda koʻrsatilgan hujjatlar bilan birgalikda xodimlar tomonidan taqdim etilgan quyidagi hujjatlarni nomzodlarning yigʻma jildiga biriktirilishini taʼminlaydi: xodimga bevosita boshligʻi (komandir) tomonidan berilgan tavsifnoma; xodimning maʼlumotnoma-obyektivkasi (hududiy ichki ishlar boshqarmalari Maʼnaviy-maʼrifiy ishlar va kadrlar bilan taʼminlash xizmati boshligʻining oʻrinbosari tomonidan imzolangan holda); nomzodga hujjatlari qabul qilib olinganligi haqida berilgan maʼlumotnoma; xizmat majburiyatlarini bajarish chogʻida halok boʻlgan, shuningdek, xizmatni oʻtash davomida olgan yaradorligi, kontuziyasi, kasalligi va jarohatlanganligi oqibatida nogironlikka uchragan yoki vafot etgan xodimlarga nisbatan tegishli ichki ishlar organi tomonidan oʻtkazilgan xizmat tekshiruvi xulosasi nusxasi (muhr bilan tasdiqlangan); Maktab-internatga oʻqishga kirishda imtiyozlardan foydalanish huquqini tasdiqlovchi hujjatlar nusxalari; Mazkur Nizomning 3-ilovasiga muvofiq shakldagi nomzodni oʻqishga yuborish haqidagi xulosa. 16. Maktab-internatda tanlov tadbirlari boshlanishidan kamida besh kun oldin qabul komissiyasi tomonidan tanlov tadbirlari oʻtkazish muddatlari belgilangan reja-jadval ishlab chiqiladi va tasdiqlanadi. Mazkur reja-jadval maktab-internatning qabul komissiyasi eʼlonlar taxtasiga hammaga koʻrish uchun qulay boʻlgan holda joylashtiriladi, shuningdek Ichki ishlar vazirligining rasmiy veb-saytida eʼlon qilinadi hamda ishchi guruhlariga nomzodlarni belgilangan muddatlarda yetib kelishlarini taʼminlash uchun yuboriladi. 17. Yozma ish (diktant), umumjismoniy tayyorgarlik darajasini aniqlash boʻyicha tanlov tadbirlari oʻtkazish muddati belgilangan reja-jadvalga asosan oʻtkaziladi. Umumtaʼlim fanlari boʻyicha test sinovlari belgilangan tartibda Oʻzbekiston Respublikasi Oliy taʼlim, fan va innovatsiyalar vazirligi huzuridagi Bilim va malakalarni baholash agentligi tomonidan (bundan buyon matnda Agentlik deb yuritiladi) Oʻzbekiston Respublikasi Ichki ishlar vazirligi bilan kelishilgan muddatda qabul yilining 15-avgustidan 25-avgust kuniga qadar oʻtkaziladi. 18. Yozma ish (diktant) oʻtkazish qabul komissiyasi tarkibiga kiritilgan mutaxassislar tomonidan reja-jadvalda belgilangan muddatda mazkur Nizomning 4-ilovasida keltirilgan metodikaga muvofiq oʻtkaziladi. Yozma ish (diktant) oʻtkazish boʻyicha qabul komissiyasi tarkibiga maktab-internat mutaxassislari kiritiladi, shuningdek komissiya tarkibiga umumiy oʻrta taʼlim tashkilotlarining mutaxassislari kelishuv asosida taklif qilinishi mumkin. 19. Nomzodlarning umumjismoniy tayyorgarligi darajasini baholash qabul komissiyasi tarkibiga kiritilgan mutaxassislar tomonidan reja-jadvalda belgilangan muddatda mazkur Nizomning 5-ilovasida keltirilgan metodikaga muvofiq oʻtkaziladi. 20. Qabul komissiyasi tarkibidagi nomzodning umumjismoniy tayyorgarlik darajasini baholashda qabul komissiyasi tarkibiga maktab-internat va hududiy ichki ishlar organlarining jismoniy tarbiya va sport sohasidagi mutaxassislari kiritiladi. Oʻzbekiston Respublikasi Sport vazirligi tizimidan kelishuv asosida mutaxassislar taklif etilishi mumkin. 21. Qabul komissiyasi tomonidan yozma ish (diktant) hamda umumjismoniy tayyorgarlik darajasini aniqlash bosqichlarining natijalari boʻyicha Nizomning 6-ilovasiga muvofiq bayonnoma rasmiylashtirilib, 6 balldan kam toʻplagan nomzodlar Agentlik tomonidan oʻtkaziladigan test sinovlariga kiritilmaydi. 22. Nomzodlarni umumtaʼlim fanlari boʻyicha (ona tili va adabiyot hamda matematika) bilimini baholash Agentlik tomonidan test sinovlari asosida oʻtkaziladi. 23. Nomzodlar yozma ish (diktant) va umumjismoniy tayyorgarlik sinovlari natijalaridan kelib chiqib qabul komissiyasi tomonidan shakllantirilgan roʻyxat asosida test sinovlariga kiritiladi. 24. Test sinovlari umumiy oʻrta taʼlimning davlat taʼlim standartlari doirasida oʻzbek, rus va qoraqalpoq tillarida oʻtkaziladi. 25. Test sinovi materiallari Agentlik tomonidan boshlangʻich va umumiy oʻrta taʼlim sohasidagi yetakchi mutaxassislar jalb etilgan holda Maktabgacha va maktab taʼlimi vazirligi bilan hamkorlikda shakllantiriladi. Test savollari davlat taʼlim standartida boshlangʻich sinf bitiruvchi oʻquvchilarining tayyorgarlik darajasiga qoʻyiladigan minimal talablar doirasida tuziladi. 26. Maktab-internatning uchun test sinovlari 1 soat (60 daqiqa) davom etadi. Test sinovlari boshlanishiga qadar 20 daqiqagacha tushuntirish ishlari oʻtkaziladi, bu vaqt test oʻtkazish uchun ajratilgan vaqt meʼyoriga kirmaydi. 27. Nomzodlarga taʼlim sohalari boʻyicha ona tili va adabiyotdan (oʻzbek, rus va qoraqalpoq tillarida) 20 ta, matematikadan 10 ta, jami 30 ta test savollari beriladi. Test savollarining ona tili va adabiyotdan berilgan har bir toʻgʻri javob uchun “2,1” ball bilan va matematikadan berilgan har bir toʻgʻri javob uchun “1,1” ball bilan baholanadi. 28. Nomzodlar test sinovlariga tugʻilganlik haqidagi guvohnomasi va mazkur Nizomning 2-ilovasiga muvofiq berilgan maʼlumotnoma bilan kirishga ruxsat beriladi. 29. Test sinovlariga belgilangan muddatda kelmagan nomzodlar uchun qoʻshimcha test sinovlari oʻtkazilmaydi. 30. Test sinovlari oʻqishga qabul qilishning hal qiluvchi bosqichi hisoblanib, xodimlar va boshqa fuqarolar uchun ajratilgan qabul kvotalari doirasida test sinovlari natijasi boʻyicha toʻplangan ballardan kelib chiqqan holda navbatdagi ketma-ketlik tartibiga muvofiq nomzodlar tanlab olinadi. 31. Test sinovlari natijalari Agentlik tomonidan qabul komissiyasiga taqdim etiladi. 32. Qabul komissiyasi test sinovlari natijalariga koʻra oʻqishga kirgan nomzodlar roʻyxatini tuzadi hamda mazkur Nizomning 7-ilovasiga muvofiq shakldagi bayonnomani rasmiylashtiradi. 33. Oʻqishga qabul qilingan nomzodlar roʻyxati va ularning test sinov natijalari eʼlonlar taxtasiga hamma koʻrish uchun qulay boʻlgan holda joylashtiriladi. 34. Maktab-internat tomonidan qabul yilining 30-avgustidan kechiktirmagan holda nomzodlarni oʻqishga qabul qilinganligi toʻgʻrisidagi buyruq chiqariladi. 35. Nomzod, uning ota-onasi (yoki uning oʻrnini bosuvchi shaxslar) tomonidan berilgan maktab-internatga oʻqishga qabul qilish bilan bogʻliq murojaatlar qabul komissiyasi tomonidan qonunchilik hujjatlarida belgilangan tartibda koʻrib chiqiladi. 36. Tanlov natijalari yuzasidan nomzodning murojaatlarini qisqa muddatda koʻrib chiqish uchun Oʻzbekiston Respublikasi ichki ishlar vazirining oʻrinbosari – Maʼnaviy-maʼrifiy ishlar va kadrlar bilan taʼminlash departamenti boshligʻi raisligida apellyatsiya komissiyasi tuziladi. 37. Apellyatsiya komissiyasi tarkibiga qabul komissiya faoliyatida ishtirok etmagan Ichki ishlar vazirligi Maʼnaviy-maʼrifiy ishlar va kadrlar bilan taʼminlash departamenti va maktab-internatning tegishli mutaxassis xodimlari kiritiladi, shuningdek murojaatning mazmunidan kelib chiqib kelishuvga asosan Maktabgacha va maktab taʼlimi vazirligi hamda Sport vazirliklarining hududiy boʻlinmalaridan mutaxassislar taklif qilinishi mumkin. 38. Apellyatsiya komissiyasiga ariza va shikoyatlar tanlov natijalari eʼlon qilingan kundan eʼtiboran 3 ish kunida qabul qilinadi. 39. Apellyatsiya komissiyasi qabul qilingan ariza va shikoyatlarni 3 ish kunidan kechiktirmasdan murojaat qilgan nomzod, uning ota-onasi (yoki uning oʻrnini bosuvchi shaxslar) ishtirokida koʻrib chiqadi. 40. Test sinovlari natijasi boʻyicha berilgan apellyatsiya shikoyatlari apellyatsiya komissiyasi tomonidan qabul qilib olingan kuni Agentlikka yuboriladi. Test sinovlari natijasi boʻyicha berilgan apellyatsiya shikoyatlari Agentlik tomonidan 3 ish kuni ichida koʻrib chiqiladi va natijalari Ichki ishlar vazirligiga yuboriladi. 41. Nomzodlar yozma ish (diktant), umumjismoniy tayyorgarlik, test sinovlariga tayyorlanish va ularni topshirish davrida turar joy bilan taʼminlanmaydi, shuningdek maktab-internatga kelib-ketishi, yashashi va ovqatlanishi bilan bogʻliq barcha sarf-xarajatlar ularning oʻz hisobidan amalga oshiriladi. 42. Nomzodni oʻqishga qabul qilish uchun asos boʻlgan hujjatlar uning shaxsiy hujjatlar yigʻmajildida saqlanadi. 43. Oʻqishga qabul qilinmagan nomzodlarning hujjatlari 10 kunlik muddatda hududiy ichki ishlar boshqarmalarga qaytarib yuboriladi. Qabul qilingan nomzodlarning hujjatlari maktab-internatda saqlanadi. 44. Shaxsiy hujjatlar yigʻmajildini nomzodning qoʻliga yoki uning ota-onasiga (uning oʻrnini bosuvchi shaxslarga) berish taqiqlanadi. 45. Mazkur Nizom talablari buzilgan taqdirda aybdor boʻlgan shaxslar qonunchilik hujjatlarida belgilangan tartibda javobgarlikka tortiladi. 46. Mazkur Nizom Oʻzbekiston Respublikasi Sogʻliqni saqlash vazirligi, Xalq taʼlimi vazirligi, Jismoniy tarbiya va sport vazirligi hamda Oʻzbekiston Respublikasi Vazirlar Mahkamasi huzuridagi Davlat test markazi bilan kelishilgan. 1. Nomzodlarning orfografik va punktuatsion savodxonlik darajasini aniqlash uchun hajmi 75 — 80 ta soʻzdan iborat boʻlgan yozma ish (diktant) olinadi. 2. Diktant qabul komissiyasi tomonidan maktab-internat binosida oʻtkaziladi. 3. Diktantning mavzulari va matnlari qabul komissiyasi raisi tomonidan tasdiqlanadi. 4. Diktantning tasdiqlangan mavzu va matnlari qabul komissiyasi kotibida saqlanadi va ularning oshkor qilinmasligi uchun shaxsan masʼul hisoblanadi. 5. Diktant oʻtkazilayotgan auditoriyaga kitob, lugʻat, uyali telefon, telekommunikatsiya vositasi, shpargalka va yozuvlarni oʻchirishga moʻljallangan ruchkalarni olib kirish taqiqlanadi. 6. Diktant boshlanishidan oldin qabul komissiyasi aʼzolari tomonidan nomzodlarga diktant oʻtkazish tartibi tushuntiriladi hamda raqamlangan (roʻyxatdan oʻtkazilgan) daftarlar tarqatiladi. 7. Nomzod raqamlangan daftarning ustki qismiga oʻzining familiyasi, ismi va otasining ismini yozadi. 8. Qabul komissiyasi aʼzolari tomonidan nomzodlarga diktant matni bir marotaba tushunarli holda toʻliq oʻqib eshittiriladi hamda shu kungi sana va diktant mavzusi doskada nomzodlarga tushunarli qilib yozib qoʻyiladi. Diktant matni toʻliq oʻqib eshittirilgandan keyin nomzodlar diktantni yozishga tayyorlanadi. 9. Diktant yozish boshlanganda qabul komissiyasi aʼzosi diktant matnini sekin birma-bir oʻqib beradi. Bunda 1 ta gap oʻqib eshittiriladi va nomzod oʻqib eshittirilgan gapni yozishga kirishadi. 10. Oʻqib eshittirilgan gapni nomzodlar yozib boʻlganidan keyin ushbu gap qabul komissiyasi aʼzosi tomonidan yana bir marotaba oʻqib beriladi. Diktant yozdirish shu tarzda davom etadi. 11. Nomzodlar diktantni yozib tugatgandan keyin unga berilgan raqamlangan daftarlarni qabul komissiyasi aʼzosiga topshirib auditoriyani tark etadilar. 12. Qabul komissiyasi aʼzosi nomzodlardan qabul qilib olingan raqamlangan daftarlarni tekshirish uchun topshiradi. 13. Auditoriyada nomzodlarga diktant yozdirgan qabul komissiyasi aʼzosi tomonidan shu auditoriyadagi nomzodlar yozgan diktantlarni tekshirishiga yoʻl qoʻyilmaydi. 14. Qabul komissiya aʼzosi (mutaxassislar) nomzodlarning yozgan diktantlarini shu kunning oʻzida mazkur Metodikaning 1-ilovasida nazarda tutilgan baholash mezonlariga asosan baholab, har bir raqamlangan daftarga oʻzining familiyasi, ismi va otasining ismini yozib, tekshirgan sanani va imzosini qoʻyadi. 15. Nomzodlarga diktantni qayta topshirishga ruxsat berilmaydi. 16. Diktant natijalari boʻyicha qabul komissiya tomonidan shu kunning oʻzida mazkur Metodikaning 2-ilovasiga muvofiq shaklda qaydnoma rasmiylashtiriladi. 17. Yozma ish (diktant) natijalarni shu kunning oʻzida maktab-internat qabul komissiyasining eʼlonlar taxtasiga joylashtirish orqali nomzodlar eʼtiboriga yetkaziladi. 18. Qaydnoma yozma ishni oʻtkazishda ishtirok etgan qabul komissiyasi aʼzolari tomonidan imzolanadi hamda shu kunning oʻzida nomzodlarning raqamlangan daftarlari qabul komissiyasi kotibiga topshirilishi taʼminlanadi. 1. Nomzodlar tomonidan yozilgan diktant “5” ballik tizimda baholanadi. Diktant: 1 tagacha orfografik yoki punktuatsion xatolikka yoʻl qoʻyilgan deb topilganda — “5” ball bilan baholanadi; 2 tadan 4 tagacha orfografik va punktuatsion xatolikka yoʻl qoʻyilgan deb topilganda — “4” ball bilan baholanadi; 5 tadan 10 tagacha orfografik va punktuatsion xatolikka yoʻl qoʻyilgan deb topilganda — “3” ball bilan baholanadi; 11 ta va undan ortiq orfografik va punktuatsion xatolikka yoʻl qoʻyilgan deb topilganda — “2” ball bilan baholanadi. Nomzod daftarni diktant yozilmagan boʻsh holda topshirganda u “0” ball bilan baholanadi. 2. Quyidagi holatlar mavjud boʻlgan taqdirda diktantdagi xatoliklar 1 ta xato deb hisoblanadi: 5 ta oʻrinda “h” yoki “oʻ” harflari oʻrnida tegishlicha “x” yoki “u” harflari yozilgan boʻlsa; kirish soʻzlarning (masalan, darvoqe, darhaqiqat) yozilishida 6 tagacha punktuatsion xatolikka yoʻl qoʻyilgan boʻlsa; qaratqich belgisi 3 tagacha soʻzda notoʻgʻri qoʻllanilgan boʻlsa. 3. Quyidagilar xato deb hisoblanmaydi: tasodifiy xatolar (masalan, “tushunmoq” soʻzi barcha oʻrinlarda toʻgʻri yozilgan boʻlsa); takroriy xatolar (masalan, “qutulmoq” soʻzi 5 tagacha oʻrinda “qutilmoq” tarzida qoʻllanilgan boʻlsa); soʻz koʻchirishdagi xatolar (masalan, voqe-a yoki oktya-br); ayrim atamalarning yozilishidagi xatolar (masalan, Choʻlpon ota — Choʻpon ota, Sayxunobod — Sayxun-obod). 4. Diktantdagi tuzatishlar miqdori 5 tadan ortiq boʻlsa, baho bir ballga pasaytiriladi. 5. Agar diktantda uch va undan ortiq tuzatish boʻlsa, “5” ball qoʻyilmaydi. 1. Nomzodlarning umumjismoniy tayyorgarligi darajasi ularning mazkur Metodikada nazarda tutilgan tegishli mashqlarni bajarishini tekshirish orqali baholanadi. Nomzodlarning umumjismoniy tayyorgarlik darajasini baholash tadbirlari zarur darajada jihozlangan yopiq joylarda (zallar, maydonchalar va h.k.) oʻtkaziladi 2. Jismoniy tayyorgarlik mashqlarini bajarish boshlanishidan oldin nomzodlarga dastlab mashqlarni bajarishga qoʻyiladigan talablar va mezonlar hamda mashqlarni bajarish tartibi qabul komissiyasi tarkibiga kiritilgan mutaxassislar tomonidan tushuntiriladi. 3. Nomzodlar umumjismoniy tayyorgarlik darajasini baholash tadbirlarida sport kiyimida boʻlishi lozim. 4. Nomzodlar quyidagi mashqlarni bajaradi: toʻsinda (turnikda) tortilish; 60 metrga yugurish; 1000 metrga yugurish. 5. Nomzodlarning umumjismoniy tayyorgarlik darajasini baholash tadbirlari zarur darajada jihozlangan ochiq va yopiq joylarda (zallar, maydonchalar va h.k.) oʻtkaziladi. 6. Umumjismoniy tayyorgarlik mashqlarini bajarish oraligʻida nomzodlarga dam olish uchun kamida 10 daqiqa vaqt beriladi. 7. Belgilangan mashqlarni uzrsiz sabablarga koʻra topshirmagan nomzodlar qoniqarsiz baholanadi. 8. Nomzodlarga umumjismoniy tayyorgarlik darajasini aniqlash boʻyicha sinovlardan qayta oʻtishga ruxsat berilmaydi. 9. Toʻsinda (turnikda) tortilish mashqini bajarishda: bosh barmoq poya ichkarisidan ushlanadi, tana biroz rostlanadi, tizza boʻgʻimi toʻgʻirlanadi, oyoq uchlari choʻziladi, tovonlar birlashtiriladi; iyak turnik poyasidan oʻtgunga qadar qoʻllar bukiladi; harakat toʻliq amalga oshirilishi bilan dastlabki holatga qaytiladi (osilish holati 1-2 soniya davom etadi). Ushbu mashqni bajarishda oyoqlarni bukish va kerish, tanani harakatsiz holatda egish hamda oyoqlar bilan siltanma harakatlar qilish taqiqlanadi. 10. 60 metrga yugurish mashqi: yuqori yoki quyi startdan amalga oshiriladi; stadionning yugurish yoʻlakchasi yoki qattiq qoplamli tekis joylarda oʻtkaziladi. 11. 1000 metrga yugurish mashqlari stadionning yugurish yoʻlakchalari yoki tekis joylarda, umumiy yoki alohida start berilgan holda oʻtkaziladi. Start va marra chiziqlari bir joyda belgilanishi mumkin. 12. Jismoniy tayyorgarlik mashqlarini bajargan nomzodlar shu vaqtning oʻzida qabul komissiyasi aʼzolari tomonidan mazkur metodikaning 1-ilovasida nazarda tutilgan baholash mezonlariga asosan baholanadi. 13. Umumjismoniy tayyorgarlik darajasini aniqlash boʻyicha sinov natijalari boʻyicha shu kunning oʻzida mazkur Metodikasining 2-ilovasiga muvofiq shaklda qaydnoma rasmiylashtiriladi. 14. Umumjismoniy tayyorgarlik darajasini aniqlash boʻyicha sinov natijalari shu kunning oʻzida maktab-internatning eʼlonlar taxtasiga joylashtirish orqali nomzodlar eʼtiboriga yetkaziladi. 15. Qaydnoma qabul komissiyasining umumjismoniy tayyorgarlik darajasini baholashda ishtirok etgan aʼzolari tomonidan imzolanadi hamda shu kunning oʻzida qabul komissiyasining masʼul kotibiga topshiriladi. 1. Nomzodlarning jismoniy tayyorgarlik darajasini aniqlash boʻyicha sinov natijalari “5” ballik tizimda quyidagi mezonlar asosida baholanadi: Mashqlar nomi Bajarish koʻrsatkichi Sinov natijalarini baholash mezonlari 5 ball 4 ball 3 ball 0 ball Oʻgʻil bolalar toʻsinda (turnikda) tortilish marta 6 4 2 2 dan kam 60 metrga yugurish soniya (sek:) 10,0 gacha 10,1 dan 10,6 gacha 10,7 dan 11,2 gacha 11,3 dan ortiq 1000 metrga yugurish daqiqa (min:sek) 5,50 gacha 5,51 dan 6,10 gacha 6,11 dan 6,50 gacha 6,50 dan ortiq 2. Nomzod jismoniy tayyorgarlik mashqlarini bajargandan soʻng, unga har bir mashq uchun qoʻyilgan ballari umumlashtirilib nomzodga oʻrtacha arifmetik ball qoʻyiladi. Bunda jismoniy tayyorgarlik mashqlari uchun qoʻyilgan ballar yigʻindisi quyidagicha hisoblanadi: 14 — 15 ball toʻplaganda — “5” ball; 11 — 13 ball toʻplaganda — “4” ball; 6 — 10 ball toʻplaganda — “3” ball; 6 dan kam toʻplaganda — “0” ball. 3. Nomzod jismoniy tayyorgarlik darajasini aniqlash boʻyicha sinovda 2 ta mashqni “0” ballga bajarganda, nomzodga “0” ball qoʻyiladi.